Léo Dubois

Léo Dubois (s. 14. syyskuuta 1994 Segré) on ranskalainen uransa päättänyt jalkapalloilija, pelipaikaltaan laitapuolustaja. Hän on pituudeltaan 178-senttimetrinen. Hän pelasi Ranskan maajoukkueessa 13 ottelua vuosina 2019–2021 ja kuului Ranskan joukkueeseen EM-kilpailuissa 2020.

 Seurajoukkueura 

 Nantes 
Dubois pelasi Nantesin junioreissa vuodesta 2008 alkaen. Hän nousi edustusjoukkueeseen ensimmäisen kerran toukokuussa 2015, jolloin hän pelasi kaksi Ligue 1 -ottelua. Kaudella 2015–2016 hän pelasi Ligue 1:ssä 24 ottelua, joista 22 ottelua avauskokoonpanossa, ja seuraavalla kaudella jo 36 liigaottelua, joista 35 ottelua avauskokoonpanossa. Kaudella 2017–2018 hän oli joukkueen kapteeni ja pelasi 34 liigaottelua sekä teki liigassa kolme ensimmäistä maaliaan, joista ensimmäisen ja kolmannen Strasbourgia vastaan.

 Lyon 
Kesällä 2018 Dubois siirtyi Lyoniin. Kaudella 2018–2019 hän pelasi Ligue 1:ssä 25 ottelua, joissa hän teki yhden maalin, ja Mestarien liigassa viisi ottelua, joissa hän teki yhden maalin. Koronavirusepidemian keskeyttämällä Ligue 1 -kaudella 2019–2020 hän pelasi 16 ottelua. Saman kauden Mestarien liigassa Lyon eteni välieriin ja Dubois pelasi yhdeksän ottelua, kaikki avauskokoonpanossa. Kaudella 2020–2021 hän pelasi Ligue 1:ssä 37 ottelua ja teki niissä kaksi maalia. Kaudella 2021–2022 Dubois pelasi 23 Ligue 1 -otttelua sekä viisi Eurooppa-liigan ottelua.

 Galatasaray, Başakşehir, Eyüpspor ja uran päätös 
Heinäkuussa 2022 Dubois siirtyi turkkilaisseura Galatasarayhin kolmen vuoden sopimuksella. Siirtosummaksi ilmoitettiin 2,5 miljoonaa euroa. Kaudella 2022–2023 Dubois pelasi Galatasarayn voittamassa Turkin Superliigassa 21 ottelua ja teki kauden ainoan maalinsa 28. tammikuuta 2023 Giresunsporia vastaan. Hän pelasi debyyttikaudellaan Galatasarayssa myös neljä Turkin cupin ottelua. Kaudella 2023–2024 Dubois ehti pelata Galatasarayssa yhden liigaottelun. 

Syyskuussa 2023 Dubois siirtyi Galatasaraysta saman sarjan İstanbul Başakşehiriin yksivuotisella lainasopimuksella. Lainakaudellaan Başakşehirissä Dubois pelasi 30 liigaottelua, joissa hän teki yhden maalin ja antoi seitsemän maalisyöttöä. Hän pelasi myös yhden Turkin cupin ottelun. Dubois palasi lainakauden jälkeen Galatasarayhin ja ehti pelata kaudella 2024–2025 joukkueessa kaksi Turkin Superliigan ottelua sekä yhden Mestarien liigan karsintaottelun.

Dubois siirtyi syyskuussa 2024 ilmaissiirrolla Eyüpsporiin. Hän pelasi kaudella 2024–2025 Eyüpsporissa 10 Turkin Superliigan ottelua sekä yhden Turkin cupin ottelun.

Marraskuussa 2025 Dubois ilmoitti lopettavansa ammattilaisuransa.

 Maajoukkueura 
Dubois pelasi Ranskan alle 21-vuotiaiden maajoukkueessa kaksi ottelua. Hän pelasi Ranskan A-maajoukkueessa ensimmäisen kerran kesäkuussa 2019 ystävyysottelussa Boliviaa vastaan. Sen jälkeen hän pelasi vielä vuonna 2019 kolme EM-karsintaottelua, kahdesti Andorraa ja kerran Albaniaa vastaan. Vuonna 2020 hän pelasi Kansojen liigan ottelun Ruotsia ja ystävyysottelun Suomea vastaan. Seitsemännen maaottelunsa hän pelasi maaliskuussa 2021 MM-karsinnassa Kazakstania vastaan. Dubois valittiin Ranskan joukkueeseen kesällä 2021 pelattuihin EM-kilpailuihin, mutta jäi turnauksessa ilman peliaikaa. Viimeiseksi jääneen maaottelunsa hän pelasi 16. marraskuuta 2021 Suomea vastaan.

Dubois pelasi Ranskan maajoukkueessa yhteensä 13 ottelua ja antoi niissä kaksi maalisyöttöä. Maaleja hän ei Ranskan maajoukkueessa tehnyt.

 Lähteet 

Luokka:Ranskalaiset jalkapalloilijat
Luokka:Vuonna 1994 syntyneet
Luokka:Elävät henkilöt